КОМИ РЕСПУБЛИКАСА ЮРАЛЫСЬЛÖН ИНДÖД

**Коми Республикаса вöр-ва озырлун да гöгöртас видзан министерство йылысь**

Шуа:

1. Вынсьöдны Коми Республикаса вöр-ва озырлун да гöгöртас видзан министерство йылысь положение содтöдын индöм серти.

2. Коми Республикаса вöр-ва озырлун да гöгöртас видзан министерстволы лэдзны босьтны министрöс куим вежысьöс.

3. Тайö Индöдыс вынсялö сiйöс кырымалан лунсянь.

Коми Республикаса Юралысь В.Торлопов

Сыктывкар

2009 вося август 12 лун

92 №

ВЫНСЬÖДÖМА

Коми Республикаса Юралысьлöн

2009 во август 12 лунся 92 №-а Индöдöн

(содтöд)

Коми Республикаса вöр-ва озырлун да гöгöртас видзан

 министерство йылысь

**ПОЛОЖЕНИЕ**

І. Панас

1. Коми Республикаса вöр-ва озырлун да гöгöртас видзан министерство (водзö – Министерство) лоö Коми Республикаса олöмö пöртысь власьт органöн, кодi збыльмöдö му пытш, ва объектъяс да ресурсъяс (водзö – вöр-ва объектъяс да ресурсъяс) туялöм, бурмöдöм, наöн вöдитчöм да видзöм кузя да миянöс кытшалысь гöгöртас видзöм кузя государственнöй политика да веськöдлö наöн нормативнöй правовöй боксянь, а сідзжö лоö Коми Республикаса олöмö пöртысь власьт уполномочитöм органöн, кодi миянöс кытшалысь гöгöртас видзан юкöнын Коми Республика мутасын нуöдö государственнöй контроль.

2. Министерство аслас уджын мыджсьö Россия Федерацияса Оланподув да Коми Республикаса Оланподув, федеральнöй оланпасъяс да Коми Республикаса оланпасъяс, Россия Федерацияса да Коми Республикаса мукöд нормативнöй правовöй акт, а сiдзжö тайö Положение вылö.

3. Министерство вöчö ассьыс уджсö кыдзи ас кежас, сiдзи и олöмö пöртысь федеральнöй власьт органъяскöд, Коми Республикаса государственнöй органъяскöд, меставывса асвеськöдлан органъяскöд, общественнöй öтувъяскöд да мукöд организациякöд йитöд кутöмöн.

4. Министерстволöн инпасыс – Сыктывкар.

ІІ. Уджмогъяс, удж

5. Министерство урчитöм удж юкöнын збыльмöдö татшöм уджмогъяс, удж:

1) участвуйтö вöр-ва объектъяс да ресурсъяс, миянöс кытшалысь гöгöртас туялан, озырмöдан, наöн вöдитчан, найöс видзан юкöнын государственнöй политикалысь медшöр туйвизьяс лöсьöдöмын да олöмö пöртöмын;

2) законодательствоöн индöм компетенцияын могмöдö вöр-ва ресурсъясöн Коми Республика мутасын юридическöй кывкутысьясöс да торъя йöзöс;

3) индöм ногöн участвуйтö вöр-ва объектъяс да ресурсъяс, миянöс кытшалысь гöгöртас туялан, озырмöдан, наöн вöдитчан, найöс видзан юкöнын правовöй актъяс дасьтöмын да найöс збыльмöдöмын, индöм ногöн сетö Коми Республикаса Юралысьлы да Коми Республикаса Правительстволы видлалöм вылö, сöгласуйтö Министерстволöн компетенцияö пырысь юалöмъяс кузя Коми Республикаса правовöй акт балаяс;

4) законодательствоöн индöм пöрадок серти лöсьöдö да примитö Министерстволöн компетенцияö пырысь юалöмъяс кузя правовöй актъяс, сы лыдын ведомствокостса, да гöгöрвоöдö найöс;

5) законодательствоöн индöм пöрадок серти нуöдö Коми Республика мутасын вöр-ва объектъяс да ресурсъяс, миянöс кытшалысь гöгöртас туялан, озырмöдан, наöн тöлкöн вöдитчан, найöс видзан юкöнын вузöс вайöм, уджъяс вöчöм, услугаяс сетöм вылö государственнöй заказ дасьтöм, иналöм кузя государственнöй заказчиклысь удж;

6) индöм ногöн участвуйтö Коми Республика мутасын федеральнöй уджтасъяс лöсьöдöмын да олöмö пöртöмын, индöм ногöн лöсьöдö да олöмö пöртö дыр кадся республиканскöй торъя мога уджтасъяс, а сiдзжö вöр-ва объектъяс да ресурсъяс озырмöдöм да наöн тöлкöн вöдитчöм кузя мукöд уджтас да мероприятие;

7) индöм ногöн Коми Республикаса республиканскöй бюджетса сьöмсö лöсьöдö, юклö да наöн вöдитчö, мый урчитöма вöр-ва объектъяс да ресурсъяс, миянöс кытшалысь гöгöртас туялöм, озырмöдöм да найöс видзöм вылö, найöс финансируйтö, сы лыдын финансируйтö Россия Федерацияса минерально-сырьевöй база сöвмöдан да наöн вöдитчан мутас уджтасъяс, миянöс кытшалысь гöгöртас видзан да экологическöй безопасносьт юкöнын муниципальнöйкостса уджтасъяс да балаяс олöмö пöртöм кузя мероприятиеяс, видзöдö найöс колана мог вылö видзöм бöрся;

8) индöм ногöн сетö олöмö пöртысь федеральнöй власьт органъясö федеральнöй бюджетысь сетöм субвенцияяс видзöм йылысь отчёт, вöр-ва ресурсъяс да объектъяс видзан да наöн вöдитчан юкöнын Коми Республикалы сетöм уджмогъяс збыльмöдöм йылысь, государственнöй экологическöй экспертиза котыртöм да нуöдöм йылысь, найöс збыльмöдöмын прогнознöй торъя мога лыдпасъясö воöдчöм йылысь индöм форма серти отчётносьт, Коми Республикалы сетöм уджмогъяс юкöнын Коми Республикаса государственнöй власьт органъясöн примитöм нормативнöй правовöй актъяслысь экземпляръяс; ;

9) индöм ногöн нуöдö учёт Коми Республикаса вöр-ва да ресурс вынйöрлы да донъялö налысь серпассö да наöн вöдитчöмсö;

10) лöсьöдö да уджöдö Коми Республикаын вöр-ва да ресурс вынйöрлысь öтувъя юöр сетан система (вöр-ваöн вöдитчан да миянöс кытшалысь гöгöртас видзан юкöнын индöм ногöн юöр чукöртöм, видзöм, обработайтöм, анализируйтöм, водзö паськöдöм);

11) индöм ногöн котыртан уджöн да методика боксянь могмöдö Коми Республикаса автоматизируйтöм геоинформационнöй кадастрöвöй система лöсьöдöмын юалöмъяс кузя;

12) нуöдö вöр-ваöн вöдитчан да миянöс кытшалысь гöгöртас видзан юалöмъяс кузя юöрöн могмöдöм да тöдöмлунъяс паськöдöм серти удж, участвуйтö Коми Республикаын олысьясöс экология видзны быдтöмын, велöдöмын да тöдöмлунъяс кыпöдöмын;

13) дасьтö вöр-ваöн вöдитчан да миянöс кытшалысь гöгöртас видзан юкöнын наука да туялан уджын верктуя туйвизьяс кузя вöзйöмъяс;

14) му йитöдъяс юкöнын:

а) индöм ногöн Коми Республикаса эмбур агентствокöд сёрнитчöмöн вынсьöдö Коми Республика мутасын муяслы государственнöй кадастрöвöй донъялан кузя кывкöртöдъяс;

б) индöм ногöн участвуйтö торксьöм муяслы рекультивация проектъяс сöгласуйтöмын;

в) индöм ногöн участвуйтö муяслы государственнöй мониторинг нуöдöмын;

г) индö мусин лёкмöмкöд йитчöм овмöс уджъяс вöчöм вылö разрешениеяс сетан пöрадок;

д) вынсьöдö Коми Республика мутасын муниципальнöй район (кар кытш) кузя муяслысь кадастрöвöй шöр дон;

15) му пытшкöсöн вöдитчан юкöнын:

а) индöм ногöн участвуйтö му пытшкöсöн государствосянь веськöдлöмын;

б) лöсьöдö да нуöдö геологическöй юöр мутас фондъяс, вöдитчö Коми Республикаса республиканскöй бюджетлöн да меставывса бюджетъяслöн сьöм тшöт весьтö босьтöм юöрöн;

в) участвуйтö тöдса мупытшса озырлун запасъяс йылысь да мукöд мупытш свойствояс йылысь, кутшöмъяс петкöдлöны налысь донсö либö лёктор вöчны верманлунсö, государственнöй юöр экспертизаын;

г) лöсьöдö мупытшса озырлун месторождениеяс да проявлениеяс запасъяслысь да кадастръяслысь мутас балансъяс да нуöдö мупытшса стрöйбаяс, кутшöмъяс оз йитчыны мупытшса озырлун перйöмкöд, стрöитöм вылö колана му пытшкöс участокъяслысь учёт;

д) индöм ногöн участвуйтö Коми Республика мутасын му пытшкöслöн öтувъя государственнöй фондöн вöдитчöмын, паськыда тöдса мупытшса озырлун дорö пыртöм мупытшса озырлунлöн региональнöй лыддьöг лöсьöдöмын да меставывса тöдчанлуна му пытшкöс участокъяс сетöмын;

е) дорйö этша лыда войтырлысь интересъяс, му пытшкöсöн вöдитчысьяслысь правояс да гражданалысь интересъяс, решитö му пытшкöсöн вöдитчöм кузя вензьöмъяс;

ж) индöм ногöн нуöдö геологическöй туялöм, му пытшкöс видзöм да сыöн колана ногöн вöдитчöм бöрся государственнöй контроль;

з) нуöдö мупытшса озырлун запасъяслысь государственнöй экспертиза, сетö паськыда тöдса мупытшса озырлун месторождениеа му пытшкöс участокъясöн, меставывса тöдчанлуна му пытшкöс участокъясöн вöдитчöм йылысь, а сiдзжö мупытшса озырлун перйöмкöд йитчытöм мупытшса сооружениеяс стрöитöм да уджöдöм могысь вöдитчан меставывса тöдчанлуна му пытшкöс участокъяс йылысь геологическöй, экономическöй да экологическöй юöр;

и) индöм ногöн примитö минералогическöй, палеонтологическöй да мукöд геологическöй коллекционнöй материал чукöртöм могысь му пытшкöс участокъяс вöдитчыны сетöм йылысь решениеяс;

к) индöм ногöн примитö решениеяс:

паськыда тöдса мупытшса озырлун корсьöм да перйöм вылö либö геологическöя туялöм вылö, паськыда тöдса мупытшса озырлун месторождениеа му пытшкöс участокъяс вылын либö меставывса тöдчанлуна му пытшкöс участокъяс вылын паськыда тöдса мупытшса озырлун корсьöм да перйöм вылö аукционлöн кывкöртöдъяс серти право сетöм йылысь;

меставывса тöдчанлуна мупытшса сооружениеяс, мый абу йитчöма мупытшса озырлун перйöмкöд, стрöитöм да уджöдöм могысь меставывса тöдчанлуна му пытшкöс участокъясöн вöдитчан право сетöм йылысь;

паськыда тöдса мупытшса озырлун месторождениеа му пытшкöс участокъясöн вöдитчыны право сетöм йылысь восьса месторождениеа паськыда тöдса мупытшса озырлун корсьöм да перйöм могысь сэк, кор татшöм му пытшкöс участоксö геологическöя туялан уджъяс дырйи му пытшкöсöн вöдитчысьыс аддзис, государственнöй контракт серти индöм уджъяс кындзи;

паськыда тöдса мупытшса озырлун месторождениеа му пытшкöс участок вылын, кöнi вöдитчан правосö кадысь водз бырöдöма, юридическöй кывкутысьöн (операторöн) удж нуöдöм вылö паськыда тöдса мупытшса озырлун месторождениеа му пытшкöс участокöн регыд кад вылö (öти воöдз кадколаст вылö) право сетöм йылысь;

л) индöм ногöн участвуйтö му пытшкöс участокъясöн вöдитчан право вылö конкурсъяс либö аукционъяс нуöдiгöн конкурснöй либö аукционöй комиссияясын;

м) индöм ногöн могмöдö му пытшкöс участокъясöн вöдитчöм вылö лицензируйтан государственнöй системаöн, дасьтö му пытшкöс участокъясöн вöдитчан условиеяс;

н) индö паськыда тöдса мупытшса озырлун месторождениеа му пытшкöс участокъясöн либö меставывса тöдчанлуна му пытшкöс участокъясöн (сы лыдын мупытшса озырлун перйöмкöд йитчытöм мупытшса сооружениеяс стрöитöм да уджöдöм могысь вöдитчан меставывса тöдчанлуна му пытшкöс участокъясöн) вöдитчöм вылö лицензия оформитан, выльысь оформитан, государственнöя пасъян да сетан пöрадок;

о) индö паськыда тöдса мупытшса озырлун месторождение лöсьöдöм вылö му пытшкöс сетан пöрадок, юридическöй кывкутысьясöн да гражданаöн паськыда тöдса мупытшса озырлун перйöм могысь, а сiдзжö мупытшса озырлун перйöмкöд абу йитчöм могысь налы сетöм му участокъясын му пытшкöсöн вöдитчан пöрадок;

п) индö му участокъяс киын кутысьясöн, муöн вöдитчысьясöн, му киын кутысьясöн да му участокъяс кöртымалысьясöн налöн границаясын абу государственнöй балансын лыддьöм паськыда тöдса мупытшса озырлун перъян да налöн могъяс вылö вит метрöдз мупытшса сооружениеяс стрöитан, а сiдзжö медводдза водоноснöй горизонт вылö, мый оз ло ваöн могмöдан централизуйтöм источникöн, бытöвöй öшмöс да скважинаяс лöсьöдан да уджöдан пöрадок;

р) примитö геологическöя туялöмкöд да му пытшкöсöн мöд ногöн вöдитчöмкöд йитчöм уджъяс нуöдöм вылö Коми Республикаса государственнöй могъяс вылö колана му участокъяс федеральнöй законодательство серти босьтöм йылысь колана ногöн решение;

с) оформитö, государственнöя пасйö да сетö Россия Федерацияса субъектъяслöн компетенцияö пырысь му пытшкöс участокъясöн вöдитчöм вылö лицензияяс;

т) индö паськыда тöдса мупытшса озырлун месторождениеяс лöсьöдöм могысь му пытшкöсöн, меставывса тöдчанлуна му пытшкöс участокъясöн вöдитчан, а сiдзжö меставывса тöдчанлуна мупытшса сооружениеяс стрöитан пöрадок;

у) индöм ногöн вынсьöдö паськыда тöдса мупытшса озырлун воштан нормативъяс;

ф) индöны му пытшкöсöн вöдитчысьясöн, кодъяс корсьöны да перйöны мупытшса озырлун либö öтлаалöм лицензия серти геологическöя туялöны, корсьöны да перйöны мупытшса озырлун, налы индöм ногöн сетöм горнöй отводъяс границаясын асланыс могъяс вылö паськыда тöдса мупытшса озырлун перъян пöрадок;

16) ва йитöдъяс юкöнын:

а) индöм ногöн веськöдлö Коми Республикалöн киын кутан ва объектъясöн;

б) федеральнöй киын кутан да Коми Республика мутасын ва объектъяс либö сылысь юкöнъяс сетö вöдитчöм вылö ваöн вöдитчан сёрнитчöм, ва объектъясöн вöдитчыны сетöм йылысь решение подув вылын, законодательствоöн индöм случайяс кындзи;

в) збыльмöдö федеральнöй киын кутан да Коми Республика мутасын ва объектъяс либö сылысь юкöнъяс видзöм кузя мераяс, федеральнöй законодательствоöн индöм случайяс кындзи;

г) збыльмöдö федеральнöй киын кутан да ставнас Коми Республика мутасын ва объектъяс серти ваöн лёктор вöчöмысь видзчысян да сыысь виччысьтöм лоöмтор бырöдан мераяс, федеральнöй законодательствоöн индöм случайяс кындзи;

д) индöм ногöн резервируйтö юöм вылö да хозяйственно-бытöвöй могъяс вылö ваöн могмöдан источникъяс;

е) участвуйтö бассейнöвöй сöветъяслöн уджын;

ж) збыльмöдö Коми Республикаса государство киын кутан ва объектъяс серти ваöн лёктор вöчöмысь видзчысян да сыысь виччысьтöм лоöмтор бырöдан мераяс;

з) збыльмöдö Коми Республикалöн киын кутан ва объектъяс видзöм кузя мераяс;

и) участвуйтö Коми Республика мутасын ва объектъясöн öтув вöдитчан да найöс видзан схемаяс лöсьöдöмын;

к) участвуйтö ва объектъяслысь государственнöй мониторинг лöсьöдöмын да нуöдöмын;

л) индöм ногöн нуöдö ва объектъясöн вöдитчöм да видзöм бöрся региональнöй государственнöй контроль да дöзьöр;

м) индö чина йöзöс, кодъяс кутасны нуöдны ва объектъясöн вöдитчöм да видзöм бöрся государственнöй контроль да дöзьöр;

н) вынсьöдö объект лыддьöг, мый бöрся колö нуöдны региональнöй государственнöй контроль да дöзьöр ва объектъясöн вöдитчöм да найöс видзöм бöрся;

о) вынсьöдö Коми Республика мутасын юöм вылö, хозяйственно-бытöвöй могъяс вылö ваöн могмöдан да бурдöдчöм могысь ва объектъяс видзан санитарнöй округъяслысь да зонаяслысь проектъяс, кор санитарнöй правилöяслы налöн лöсяланлун йылысь эм санитарно-эпидемиологическöй кывкöртöд;

17) государственнöй экологическöй экспертиза котыртан да нуöдан юкöнын:

а) котыртö да нуöдö региональнöй тшупöда объектъяслы государственнöй экологическöй экспертиза;

б) индöм ногöн видзöдö, кыдзи объектъяс вылын, кöнi колö нуöдны государственнöй экологическöй контроль, овмöс да мукöд удж нуöдiгöн кутчысьöны экологическöй экспертиза йылысь законодательствоö;

в) чукöртö да анализируйтö экологическöй объектъяс йылысь юöр, мый збыльмöдöмыс вермас веськыда либö косвеннöя инмыны Коми Республика мутасын миянöс кытшалысь гöгöртас вылö;

г) делегируйтö экспертъясöс экологическöй экспертиза объектъяслысь государственнöй экологическöй экспертиза нуöдысь экспертнöй комиссияяслöн заседаниеясын видзöдысьясöн участвуйтöм могысь сэк, кор тайö объектъясыс уджалöны Коми Республика мутасын да кор Россия Федерацияса мукöд субъектöн овмöс да мукöд удж нуöдöмыс Коми Республика мутсасын вермас миянöс кытшалысь гöгöртас вылö тöдчыны;

18) производствоын да олöмын вöдитчан шыбласъяс иналан юкöнын:

а) законодательствоöн индöм компетенцияын урчитö миянöс кытшалысь гöгöртас вылö медпозяна лёктор вöчан нормативъяс серти шыблас иналöм вылö лимитъяс;

б) нуöдö шыбласъяс кузя региональнöй кадастр, кытчö пырöны шыбласъясöн удж нуöдысь меставывса асвеськöдлан органъясöн, а сiдзжö юридическöй кывкутысьясöн сетöм даннöйяс;

в) урчитö шыбласъяс кузя региональнöй кадастр нуöдан пöрадок;

г) индöм ногöн нуöдö государственнöй контроль, кыдзи овмöс да мукöд удж нуöдан объектъясын уджалöны шыбласъясöн;

д) законодательствоöн индöм компетенцияын сöгласуйтö шыбласъясöн уджалан юкöнын уджалысь юридическöй кывкутысьясöн шыбласъясöн уджалан юкöнын производственöй контроль нуöдан пöрадок;

19) атмосфернöй сынöд юкöнын:

а) участвуйтö атмосфернöй сынöдлысь государственнöй мониторинг котыртöмын да нуöдöмын;

б) законодательствоöн индöм компетенцияын координируйтö атмосфернöй сынöд видзан юкöнын торъя йöзлысь да юридическöй кывкутысьяслысь удж;

в) индöм ногöн котыртö да нуöдö атмосфернöй сынöд видзöм бöрся государственнöй контроль (государственнöй экологическöй контроль);

г) пыртö атмосфернöй сынöдö лёк (няйтчöдысь) веществояс чинтöм могысь оланiн пунктъясын, шойччан да туризм местаясын, торйöн ёна видзан региональнöй тöдчанлуна мутасъясын транспорт средствоясöн ветлöм вылö дзескöдöмъяс;

д) законодательствоöн индöм пöрадок серти индö атмосфернöй сынöдö медпозяна шыбласъяслысь поэтапнöй кадколастъяс;

е) индöм ногöн сетö стационарнöй источникъясöн атмосфернöй сынöдö лёк (няйтчöдысь) веществояс шыбитöм вылö разрешениеяс;

ж) котыртö абу бур метеорологическöй условиеяс дырйи атмосфернöй сынöдö лёк (няйтчöдысь) шыбласъяс ладмöдöм кузя удж, законодательство серти урчитö индöм уджъяс нуöдан пöрадок;

20) миянöс кытшалысь гöгöртас видзан юкöнын:

а) индöм ногöн участвуйтö миянöс кытшалысь гöгöртаслысь мониторинг (государственнöй экологическöй мониторинг) нуöдöмын Коми Республика мутасын миянöс кытшалысь гöгöртас бöрся видзöдан территориальнöй система лöсьöдан да удж нуöдан правоöн;

б) индöм ногöн нуöдö миянöс кытшалысь гöгöртас видзан юкöнын государственнöй контроль (государственнöй экологическöй контроль) Коми Республика мутасын овмöс да мукöд удж нуöдан объектъяс вылын, эмбур форма вылö видзöдтöг;

в) вынсьöдö государственнöй экологическöй контроль нуöдысь чина йöз лыддьöг (Коми Республикаса миянöс кытшалысь гöгöртас видзан юкöнын государственнöй инспекторъясöс);

г) индö миянöс кытшалысь гöгöртаслысь нормативъяс, кöнi лöсялана корöмъясыс да нормаясыс абу улынджыкöсь федеральнöй тшупöдын индöм корöмъяслы да нормаяслы;

д) индöм ногöн шыöдчö ёрдö миянöс кытшалысь гöгöртас видзан юкöнын законодательство торкöмöн овмöс да мукöд удж нуöдöм чинтöм, мыйкö кад вылö дугöдлöм да (либö) дугöдöм йылысь корöмъясöн;

е) сетö миянöс кытшалысь гöгöртас видзан юкöнын законодательство торкöм вöсна миянöс кытшалысь гöгöртаслы лёктор вöчöм йылысь искъяс;

ж) индöм ногöн нуöдö миянöс кытшалысь гöгöртаслы лёктор вöчысь объектъяслысь да источникъяслысь учёт, индöм ногöн видзöдö овмöс да мукöд удж нуöдысь субъектъясöн миянöс кытшалысь гöгöртас вылö лёктор вöчöмысь вештысьöм бöрся;

з) тöдмöдö йöзöс Коми Республика мутасын вöр-ва гöгöртас йылысь серпасöн;

и) индöм ногöн экономика боксянь донъялö, кыдзи овмöс да мукöд удж нуöдöм тöдчöны миянöс кытшалысь гöгöртас вылö, нуöдö мутаслы экологическöй паспортизация;

к) дасьтö да йöзöдö Коми Республикаса вöр-ва гöгöртас йылысь быдвося государственнöй доклад;

л) нуöдö Коми Республикаса гöрд книга, индö Коми Республикаса гöрд книга нуöдан пöрадок;

21) торъя видзан вöр-ва мутасъяс лöсьöдан да уджöдан юкöнын:

а) индöм ногöн региональнöй тöдчанлуна торъя ёна видзан вöр-ва мутасъяс котыртан да уджöдан юкöнын государствосянь веськöдлö да государствосянь контролируйтö;

б) Коми Республикаын мутасъяс экология боксянь комплекснöя обследуйтö сы могысь, медым водзö вылö сетны налы региональнöй тöдчанлуна торъя ёна видзан вöр-ва мутасъяслысь правовöй статус;

в) дасьтö региональнöй тöдчанлуна торъя ёна видзан вöр-ва мутасъяс котыртöм да уджöдöм йылысь вöзйöмъяс, сы лыдын региональнöй тöдчанлуна торъя видзан вöр-ва мутасъясса муяс резервируйтöм да муяслысь правовöй режим индöм кузя;

г) индöм ногöн пыртö региональнöй тöдчанлуна торъя ёна видзан вöр-ва мутасъяслы кадастр;

22) отсалö сöвмöдны региональнöй тöдчанлуна торъя ёна видзан вöр-ва мутасъясын экологическöй туризм;

23) котыртö да нуöдö вöр-ваöн вöдитчан да миянöс кытшалысь гöгöртас видзан юалöмъяс кузя научно-практическöй конференцияяс, семинаръяс да сöвещаниеяс;

24) дасьтö да йöзöдö Коми Республикаса вöр-ва да ресурс вынйöр туялан юкöнын наука да туялан да практическöй удж материалъяс;

25) индöм ногöн законодательство серти примитö мераяс, медым видзны юöръяс, документъяс, государственнöй гусятор кутысь юöръяс;

26) примитö мераяс, медым юöрсö, кутшöмöс вöр-ваöн вöдитчысьяс тöдмалiсны асланыс тшöт весьтö, кутны гусяöн;

27) индöм ногöн отсалö кыскыны Коми Республикаса экономикалöн вöр-ва да ресурсъяс секторö инвестицияяс;

28) законодательствоöн индöм пöрадок серти Министерстволöн веськöдлöмувса Коми Республикаса государственнöй öтувъя предприятиеяслöн да Коми Республикаса государственнöй учреждениеяслöн уджöн организационно-методическöя веськöдлö, мобилизация кежлö дасьтö, а сiдзжö координируйтö да видзöдö налöн удж бöрся, а сiдзжö котыртö индöм организацияясын пöжарнöй безопасносьт мераяс да збыльмöдö найöс;

29) Министерстволöн компетенцияö пырысь юалöмъяс кузя сетö меставывса асвеськöдлан органъяслы методическöй отсöг;

30) Министерствоын збыльмöдö войтырöс дорйöм кузя мероприятиеяс Коми Республикаын войтырöс доръян удж котыртöм да нуöдöм йылысь положение серти, мый вынсьöдöма Коми Республикаса Юралысьлöн 2008 во октябр 13 лунся 97 №-а Индöдöн;

31) видлалö административнöй торкалöмъяс йылысь делöяс сэтшöм случайяс дырйи да пöрадок серти, кыдзи индöма административнöй право торкалöмъяс йылысь Россия Федерациялöн законодательствоöн;

32) видлалö административнöй торкалöмъяс йылысь делöяс «Коми Республикаын административнöй кывкутöм йылысь» Коми Республикаса Оланпасöн индöм случайяс дырйи, административнöй право торкалöмъяс йылысь Россия Федерациялöн законодательствоöн индöм пöрадок серти;

33) индöм ногöн участвуйтö вöр-ваöн вöдитчан да миянöс кытшалысь гöгöртас видзан юкöнын войтыркостса ёртасьöмын;

34) збыльмöдö Коми Республика мутасын удж видзан юкöнын государственнöй политикалысь медшöр туйвизьяс «Удж видзан юкöнын öткымын юалöм йылысь» Коми Республикаса Правительстволöн 2008 во январ 29 лунся 16 №-а шуöмöн индöм компетенцияын;

35) законодательство серти збыльмöдö мукöд уджмог.

6. Министерстволöн сылы урчитöм уджмогъяс збыльмöдöм вылö эм право:

1) индöм ногöн корны да босьтны ассьыс удж збыльмöдöм вылö колана юöр, сы лыдын электроннöя, государственнöй власьт органъяссянь, меставывса асвеськöдлан органъяссянь да организацияяссянь;

2) Министерстволöн компетенцияö пырысь юалöмъяс кузя государственнöй контроль нуöдöм могысь Министерствоса чина йöзлöн эм право индöм ногöн волыны организацияясö да объектъясö, налöн ведомство да эмбур форма вылö видзöдтöг, тöдмасьны документъясöн да государственнöй контроль нуöдöм вылö колана мукöд материалöн;

3) индöм ногöн сетны вöр-ваöн вöдитчан да миянöс кытшалысь гöгöртас видзан юкöнын корöмъяс торкалiгöн зданиеяс, стрöйбаяс, сооружениеяс да мукöд объект инавны, проектируйтны, стрöитны, выльмöдны, уджö пыртны, уджöдны, тупкыны да бырöдны мыйкö кад вылö дугöдöм йылысь предписаниеяс;

4) индöм ногöн сетны вöр-ва объектъясöн да ресурсъясöн вöдитчан, миянöс кытшалысь гöгöртас видзан юкöнын законодательство торкалöмъяс бырöдöм йылысь предписаниеяс;

5) мöдöдны вöр-ва объектъясöн да ресурсъясöн вöдитчан, миянöс кытшалысь гöгöртас видзан юкöнын законодательство торкалöмъяс йылысь материалъяс государственнöй власьтлöн лöсялана органъясö, индöм ногöн сетны ёрдъясö вöр-ва объектъяслы да ресурсъяслы, миянöс кытшалысь гöгöртаслы ущерб (лёктор) вöчöмысь вештысьöм йылысь искъяс да миянöс кытшалысь гöгöртас видзан юкöнын законодательство торкалöмъясöн овмöс да мукöд удж нуöдöм чинтöм, мыйкö кад вылö дугöдлöм да (либö) дугöдöм йылысь корöмъяс;

6) индöм ногöн лöсьöдны экспертнöй да мукöд сöвет да комиссияяс;

7) индöм ногöн индыны отличие пасъяс да ведомственнöй наградаяс да сетны найöс урчитöм уджын ыджыд вермöмъясысь гражданалы.

III. Удж котыртан пöрадок, организационнöй тэчас

7. Министерствоöн веськöдлö Коми Республикаса вöр-ва озырлун да гöгöртас видзан министр (водзö – министр), кодöс индöны чинö да мездöны чинысь Россия Федерацияса законодательствоöн да Коми Республикаса законодательстсвоöн индöм пöрадок серти.

Министр сöмын ачыс кывкутö Министерство водзö пуктöм уджмогъяс збыльмöдöмысь да урчитöм удж юкöнын государственнöй политика збыльмöдöмысь.

Министрлöн эмöсь вежысьяс, кодъясöс индöны чинö да мездöны чинысь Россия Федерацияса законодательствоöн да Коми Республикаса законодательствоöн индöм пöрадок серти.

Министрöс вежысьяс уджалöны Министерство нимсянь доверенносьттöг министрöн индöм правояс да могъяс серти.

Кор министрыс мыйкö дыра абу, сэки сылысь могъяссö збыльмöдö министрлöн решение серти министрöс öти вежысь.

Кор эм министрлöн прöст чин, сэки министрлысь могъяс сетöм йылысь решение примитö Коми Республикаса Юралысь.

8. Министерстволысь медыджыд штат лыд индö Коми Республикаса Правительство.

Министерстволöн тэчас юкöдувъясöн лоöны департаментъяс, медшöр туйвизьяс серти юкöнъяс:

1) вöр-ваöн вöдитчöм да миянöс кытшалысь гöгöртас видзöм бöрся государственнöй контроль кузя;

2) экологическöй экспертиза, ва да му йитöдъяс кузя;

3) миянöс кытшалысь гöгöртас видзöм кузя;

4) му пытшкöсöн вöдитчöм кузя;

5) правовöя могмöдан удж кузя;

6) контроль, государственнöй служба да кадръяс кузя;

7) вöр-ваöн вöдитчöмын экономическöй анализ да бюджетнöй планируйтöм кузя.

Министерстволысь тэчас вынсьöдö Коми Республикаса Юралысь. Россия Федерацияса торъя уджмогъяс збыльмöдан юкöнын, мый сетöма экологическöй экспертиза да ва йитöдъяс юкöнын Россия Федерацияса субъектъяслöн государственнöй власьт органъяслы, Министерстволысь тэчассö вынсьöдö Коми Республикаса Юралысь экологическöй экспертиза да ва йитöдъяс кузя юкöнын государственнöй политика нуöдысь да нормативно-правовöя регулируйтысь олöмö пöртысь федеральнöй власьт лöсялана органъяскöд сёрнитчöмöн.

9. Министр:

1) юклö могъяс аслас вежысьяс костын;

2) доверенносьттöг петкöдлö Министерствосö государственнöй власьт органъяскöд, меставывса асвеськöдлан органъяскöд да организацияяскöд йитöдъясын, ёрдын, сетö доверенносьтъяс, восьтö банкъясын Министерстволысь тшöтъяс, вöчö сделкаяс да законодательствоöн индöм мукöд юридическöй удж;

3) законодательствоöн индöм серти вöдитчö Министерстволöн сьöмöн;

4) Министерствоса да сылöн мутас органъясса уджалысьясöс примитö удж вылö да мездö удж вылысь;

5) чинö индö да чинысь мездö Министерстволöн веськöдлöмувса Коми Республикаса государственнöй öтувъя предприятиеясса, Коми Республикаса государственнöй учреждениеясса юрнуöдысьясöс, кырымалö, вежö да дугöдö накöд уджалан сёрнитчöмъяс (контрактъяс);

6) вынсьöдö лöсялана финансöвöй во вылö Коми Республикаса республиканскöй бюджетын индöм бюджетнöй ассигнованиеясын Министерство видзöм вылö рöскод смета;

7) Министерствоса уджалысьяслысь индöм медыджыд штат лыд да налы уджысь мынтысян фонд серти вынсьöдö Министерстволысь штатнöй расписаниесö;

8) индöм ногöн котыртö сöветъяс да комиссияяс, вынсьöдö сэтчö быд торъя пырысьöс да на йылысь положениеяс;

9) вынсьöдö Министерстволöн тэчасса юкöдувъяс йылысь положениеяс, а сiдзжö Министерствоса уджалысьяслысь чина регламентъяс да чина инструкцияяс;

10) Министерстволöн компетенцияö пырысь юалöмъяс кузя йöзöдö тшöктöдъяс.

Министерствоын котыртсьö коллегия, кытчö пырöны министр (коллегияöн веськöдлысь), Министерствоöс петкöдлысьяс. Индöм ногöн коллегияö вермасны пырны мукöд олöмö пöртысь власьт орган, меставывса асвеськöдлан орган, наука туялан да мукöд организация петкöдлысьяс.

Коллегия лоö сöвещайтчан органöн да аслас заседаниеяс вылын видлалö Министерстволöн компетенцияö пырысь медшöр юалöмъяс.

Коллегия йылысь положение вынсьöдö министр.

Коллегияö быд пырысьöс вынсьöдö да вежö министр.

Коллегиялöн решениеяс пöртсьöны олöмö министрлöн тшöктöдöн.

10. Министерство видзöм вылö рöскодыс могмöдсьö сьöмöн Коми Республикаса республиканскöй бюджет сьöм тшöт весьтö, а сiдзжö федеральнöй бюджетысь субвенцияяс тшöт весьтö.

11. Министерство лоö юридическöй кывкутысьöн, сылöн эм Коми Республикалöн государственнöй канпаса да коми да роч нима аслас печать, индöм образеца мукöд печать, штамп да бланок, Россия Федерацияса законодательство серти восьтöм тшöтъяс.

Исакова 23 244 пас